SKRIFTLIG FORESPØRGSEL E-1781/00

af Monica Frassoni (Verts/ALE) til Kommissionen

(8. juni 2000)

Om: Beskyttelse af Akamas-området på Cypern

Akamas er et enestående naturskønt område med en stor biodiversitet, hvor der findes mange arter af flora og fauna, og som er beliggende i det vestlige Cypern. På internationalt plan er der gjort en indsats for at fremme naturbeskyttelsen i dette område, f.eks. Verdensbankens strategiske forvaltningsplan af 1995 til bevarelse af Akamas som biosfærereservat i overensstemmelse med IUCN's regler omfattende en nationalpark (grundlagt af Den Europæiske Union) og Europarådets henstilling nr. 63 fra samme år med udgangspunkt i Bern-konventionen. På trods af disse anstrengelser har den cypriotiske regering på nuværende tidspunkt planer om at give byggetilladelser med henblik på i vid udstrækning at åbne Akamas-området for udvikling af turisme og infrastrukturprojekter, der er uforenelige med det særligt fredede område.

Som Kommissionen påpegede i sin periodiske rapport fra 1999 om Cyperns fremskridt mod tiltrædelse, er direktivet om vurdering af virkningerne på miljøet (VVM) stadig ikke gennemført på Cypern. Det samme gælder direktiverne om levesteder og fugle, især med hensyn til forvaltningsspørgsmål og oprettelse af et omfattende system for udpegning af særlige fredede områder, men gennemførelsen af Unionens miljølovgivning er en grundlæggende betingelse for Cyperns tiltrædelse af EU, som der allerede er indledt forhandlinger om mellem EU og Cypern.

Har Kommissionen truffet nogen foranstaltninger til at få den cypriotiske regering til at afstå fra at gennemføre sine planer for Akamas-området, og har den forklaret de cypriotiske myndigheder, at disse planer er uforenelige med Cyperns fulde accept af Unionens lovgivning med henblik på tiltrædelse, i særdeleshed hvad angår VVM-direktivet og Habitat-direktivet? Har Kommissionen opfordret den cypriotiske regering til at udsætte alle planer og projekter om byggeri i Akamas, indtil en vurdering af planernes virkninger på miljøet har fundet sted i overensstemmelse med fællesskabsretten? Hvis dette ikke er tilfældet, hvad er så grunden hertil?

Svar afgivet på Kommissionens vegne af Günter Verheugen

(11. juli 2000)

Kommissionen følger nøje beskyttelsen af naturen på Cypern, herunder spørgsmålet om Akamas-området, v.h.a. de midler, der står til dens rådighed, herunder tiltrædelsesforhandlingernes afsnit om miljøet, kontakterne med de cypriotiske myndigheder om tekniske spørgsmål på miljøområdet samt v.h.a. forskellige førtiltrædelsesinstrumenter, såsom de periodiske rapporter om fremskridt mod tiltrædelsen.

Det er korrekt, at direktivet om vurdering af virkningerne på miljøet (Rådets direktiv nr. 85/337/EØF af 27. juni 1985 om vurdering af visse offentlige og private projekters indvirkning på miljøet(1)) endnu ikke er gennemført i Cyperns nationale lovgivning, men de cypriotiske myndigheder har fremlagt planer for gennemførelsen af direktivet i løbet af 2000. Endvidere er ansøgerlandene blevet mindet om Rådets

konklusioner af 24. september 1998 om tiltrædelsesstrategier på miljøområdet, hvor det understreges, at fællesskabslovgivningen på miljøområdet skal overholdes i forbindelse med alle nyinvesteringer.

Hvad angår habitatdirektivet (Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2)) er Cypern informeret om, at landet skal fremlægge en liste med lokaliteter, der kan udpeges som specielle beskyttede områder i forbindelse med Natura 2000-nettet. I et projekt under LIFE-programmet, som bistår de cypriotiske myndigheder med denne opgave, er Akamas-området medtaget på en vejledende liste over, hvilke områder der i den forbindelse kan komme i betragtning.

Kommissionen er ikke af de cypriotiske myndigheder blevet informeret om planer om at lempe naturbeskyttelsesforanstaltningerne i Akamas-området med henblik på at tillade storstilede turistudviklings- og infrastrukturprojekter. Som skitseret ovenfor (navnlig høringer om naturbeskyttelse) agter Kommissionen imidlertid fortsat at overvåge Cyperns engagement i forbindelse med en progressiv gennemførelse og implementering af fællesskabsretten på dette område.

(1) EFT L 175 af 5.7.1985.

(2) EFT L 206 af 22.7.1992.